
Tasg 1

Adolygu Datblygiad - Rhan a

Canllawiau: 
Dylid cwblhau’r dasg hon drwy ystyried y gwaith y byddwch wedi’i wneud ers cymhwyso, a thrafodaethau gyda’ch mentor a’ch goruchwyliwr/rheolwr llinell yn rhan o’ch Cynllun Unigol, Tair Blynedd Gyntaf o Ymarfer. 
Dylai Tasg un (rhan a a b) gynnwys y defnydd o fodel myfyrio.
Rhaid i chi fodloni’r Canlyniadau Dysgu ar gyfer y dasg hon (gweler atodiad 5 y llawlyfr).
Atebwch y cwestiwn isod. 


	Cwestiwn:

[bookmark: _Hlk6242578]Gan ddefnyddio model myfyriol, myfyriwch yn feirniadol ar eich datblygiad proffesiynol ers cymhwyso’n Weithiwr Cymdeithasol. Cyfeiriwch at yr oruchwyliaeth, yr hyfforddiant, y dysgu a’r ymchwil sydd wedi dylanwadu ar eich gwaith. Yn seiliedig ar hyn a chan barhau i ddefnyddio model myfyriol, amlinellwch beth rydych chi wedi’i nodi a’i gytuno gyda’ch rheolwr a/neu’ch mentor ar gyfer eich datblygiad dros y 12 mis sydd i ddod. Rhaid i chi ddangos sut rydych chi’n bwriadu bodloni pob un o’r canlyniadau dysgu canlynol:- 

· dadansoddi wrth asesu er mwyn llywio ymyriadau;
· cydweithio â phobl sydd angen gofal a chymorth, gofalwyr a gweithwyr proffesiynol eraill
· ymyrryd a chymhwyso barn broffesiynol mewn sefyllfaoedd cynyddol gymhleth.

750 o eiriau (+/- 10%):  dylech gynnwys nifer y geiriau ar ddiwedd pob adran).

Er mwyn ateb y cwestiwn hwn rwyf wedi dewis defnyddio model myfyriol ‘What? So what? Now what?’ Rolfe et al (2001). Fel gweithiwr cymdeithasol cofrestredig rwyf yn atebol am ansawdd fy ngwaith ac yn gyfrifol am gynnal a datblygu fy ngwybodaeth a sgiliau drwy gydol fy ngyrfa (Gofal Cymdeithasol Cymru, 2017). Ers cymhwyso fel Gweithwraig Cymdeithasol rwyf wedi cael profiadau eang o fewn maes oedolion a chredaf fod amrywiaeth llwyth gwaith, sesiynau goruchwyliaeth cyson a’r rhaglen hyfforddiant 3 blynedd cyntaf wedi fy ngalluogi i ehangu fy sail gwybodaeth, sgiliau a hyder yn fy rôl. 
       Mynychais sesiwn hyfforddiant Cyfathrebu’n Gydweithredol rhai misoedd wedi cychwyn fy swydd a chredaf fod hwn wedi bod yn ddylanwad mawr ar fy natblygiad proffesiynol dros y flwyddyn diwethaf. Dysgais sut i wneud defnydd strategol o gwestiynau wrth gael sgyrsiau ‘beth sy’n bwysig’ ac sut all hyn annog unigolion i edrych ar eu adnoddau eu hunain a’i cymuned i gwrdd a’i deilliannau dewisol. Un o brif egwyddorion y Ddeddf Gwasanaethau Cymdeithasol a Llesiant (Cymru) 2014 ydy cyd-gynhyrchu, wrth adlewyrchu ar fy ymarfer wedi mynychu’r hyfforddiant, teimlaf fod fy asesiadau yn fwy holistig a bod tystiolaeth clir o lais yr unigolyn wedi cael ei gorffori yn fy asesiadau. 
       Wrth i weithwyr cymdeithasol chwarae rôl allweddol mewn cefnogi unigolion bregus a difreintiedig o fewn ein cymdeithas (Ravalier et, al, 2020), dylai goruchwyliaeth adlewyrchol gefnogi llesiant a hyrwyddo ymarfer da, trwy hyn sicrhau canlyniadau gwell i’r unigolion a’r gweithiwr (Morelen et al, 2022). Rwyf wedi gwneud defnydd llawn o sesiynau goruchwyliaeth boed rhain yn 1:1 gyda fy rheolwr llinell neu yn sesiynau goruchwyliaeth grŵp gyda’r tîm. Mae goruchwyliaeth wedi bod yn gyfle i mi adlewyrchu ar fy mhrofiadau gwaith ac adnabod anghenion dysgu. Enghraifft o hyn ydy achos 1 ble i mi gwblhau asesiad beth sy’n bwysig (s.19, GCLL(C) 2014) ac yn fy argymhelliad bu i mi nodi fy mod yn credu byddai cartref preswyl yn addas ar gyfer cyfarch anghenion gofal a chefnogaeth 1. Wedi mi yrru’r asesiad allan i ddarpar gartrefi bu i un ohonynt gysylltu’n ôl yn adrodd na fyddent yn gallu gyfarch anghenion 1 a dylwn gysidro lefel o ofal byddai’n cael ei gynnig mewn uned preswyl Dementia arbenigol. Bu i hyn arwain at deimlad o ansicrwydd yn fy asesiad ac oherwydd diffyg hyder ni wnes herio/cwestiynu ymhellach ar y pryd er fy mod yn credu mai dyma’r lefel gefnogaeth addas wrth ystyried egwyddor 4 a 5 o’r Ddeddf Galluedd Meddyliol, 2005. Wrth drafod fy nheimladau yn ystod goruchwyliaeth rhoddais ystyriaeth i’r cysylltiad agos sydd rhwng diffyg hyder a  bylchau mewn gwybodaeth, drwy adnabod hyn daeth yn amlwg fy mod angen miniogi fy nealltwriaeth o drothwy mynediad i wahanol ddarpariaethau gofal. Er mwyn symud hyn ymlaen cytunwyd byddwn yn elwa o fod yn rhan o drafodaeth gyda gweithwyr cymdeithasol profiadol yn y maes, trafod astudiaethau achos gyda nyrsys seiciatryddol cymunedol a treulio amser o fewn cartrefi gofal.
      Mae canran uchel o fy llwyth achos yn unigolion sydd wedi derbyn diagnosis o Dementia. Mae’r cyflwr yma’n effeithio’r unigolyn, eu teuluoedd a gofalwyr (Alzheimer’s Research UK, 2022). Cefais brofiad heriol o deulu person gyda Dementia yn credu mai nhw oedd gyda’r hawl i wneud pob penderfyniad ynglŷn a bywyd eu mam. Er fy mod yn hyddysg o egwyddorion Deddf Galluedd Meddyliol 2005 teimlaf nad oedd gennyf yr hyder i gyfleu hyn yn effeithiol iddynt ac felly eirioli ar ran ac uchafu hawl yr unigolyn i wneud/ fod yn rhan o unrhyw benderfyniadau sy’n effeithio ar eu bywyd. Yn dilyn y profiad hwn sylwais fod angen i mi ddatblygu ffyrdd i gyfleu hanfodion y broses asesu mewn ffordd sensitif ac effeithiol i unigolion a’i teuluoedd. Gallaf ddatblygu hyn drwy gysgodi gweithwyr profiadol o fewn y tîm, mynychu hyfforddiant sy’n ffocysu ar baratoi a chynllunio asesiadau capasiti a hefyd darllen yn eang o gwmpas ymarfer da wrth asesu capasiti.
       Erbyn hyn mae achosion ysbytai yn cael eu dyrannu i’r tîm gwaith cymdeithasol cymunedol. Wrth reswm mae canran o’r achosion yma’n rhai cymhleth ble mae angen cyd weithio’n agos gyda ein partneriaid Iechyd, enghraifft o hyn ydy cwblhau Adnodd Cymorth Penderfynu, 2022. Wrth fynychu cyfarfodydd sylwais fod dehongliad gweithwyr proffesiynol o sefyllfa unigolion a’r fframwaith yn amrywio a sut all hyn arwain at herio ac anghytuno. Bu i’r profiad yma amlygu hanfodrwydd bod yn wybodus o’r fframwaith a hefyd fy rôl o fewn y cyfarfod, hyn yw dod i benderfyniad broffesiynol os ydy anghenion gofal yr unigolyn tu hwnt i gyfrifoldeb cyfreithiol Awdurdod Lleol. Er mwyn diwallu’r angen dysgu yma bwriadaf fynychu hyfforddiant ar y cyd gyda fy nghyd weithwyr Iechyd, o bosib bydd hyn yn gyfle i drafod dehongliad gwahanol o’r fframwaith a cheisio cael eglurder a chyrraedd consensws ynglŷn a ymarfer gorau, bydd hyn yn sicrhau canlyniadau teg a chyfesur i unigolion ar draws y Sir. Yn ogystal a’r hyfforddiant, teimlaf bod darllen yn eang am fod yn ddefnyddiol i ddatblygu fy ngwybodaeth tu allan i’r dysgu pob dydd o fewn fy swydd.

Nifer geiriau - 824




















Tasg 1 (Rhan b)
Adolygu Datblygiad 

Canllawiau:
Gwnewch yn siŵr eich bod yn cyfeirio at fodel myfyrio a’ch bod yn bodloni’r canlyniadau dysgu ar gyfer y dasg hon (Gweler atodiad 5 y llawlyfr).

	Cwestiwn:
Gan ddefnyddio model myfyriol, myfyriwch yn feirniadol ar eich datblygiad gan gynnwys cyfeiriad at yr hyfforddiant, dysgu, ymchwil a'r defnydd o oruchwyliaeth ers cwblhau Tasg 1 (rhan a) (pan ddechreuoch chi’r rhaglen).    
Mewn trafodaeth gyda'ch mentor/goruchwyliwr/rheolwr llinell ystyriwch i ba raddau rydych wedi cyflawni’ch anghenion dysgu. Nodwch unrhyw anghenion dysgu ychwanegol i gefnogi’ch datblygiad wrth bontio i ddod yn ymarferydd profiadol yn eich gyrfa yn y dyfodol.  Rhaid i chi fyfyrio ar yr adborth yr ydych wedi ei dderbyn gan unigolion sydd angen gofal a chymorth a/neu’u gofalwyr a sut mae’r adborth hwn wedi llywio eich datblygiad proffesiynol i’r dyfodol.

750 o eiriau (+/- 10%: dylech gynnwys nifer y geiriau ar ddiwedd pob adran).

Rwyf am ddefnyddio’r model ‘What? So What? Now What?’ Rolfe et al (2001) fel fframwaith ar gyfer ateb y cwestiwn hwn gan fy mod yn teimlo ei fod yn fodel syml i adlewyrchu ar fy nysgu, canfod gwybodaeth a sgiliau presennol a chynllunio i gwrdd â fy anghenion dysgu i’r dyfodol. 
       Fel cyfeiriwyd ato yn Adran A, bu i mi adnabod yr angen i finiogi fy nealltwriaeth a sgiliau asesu er mwyn sicrhau fy mod yn cynnal asesiadau cynhwysfawr ac argymhellion proffesiynol sy’n seiliedig ar egwyddorion a fframwaith deddfwriaethol perthnasol. Rwyf yn ffodus i weithio mewn tîm o weithwyr profiadol felly roedd y cyfle i drafod y profiad a gyfeiriwyd ato yn Adran A yn ystod goruchwyliaeth grŵp yn adeiladol iawn. Dysgais bod gweithwyr eraill yn wynebu heriau tebyg a bu i hyn leddfu ychydig o fy mhryderon a’r hunan amheuaeth am fy ngallu i gyflawni fy rôl fel gweithiwr cymdeithasol. Wedi dweud hyn roedd dal angen i mi ddatblygu hyder yn fy rôl a bod a’r gallu i ddefnyddio’r holl ddysgu i gyfiawnhau fy argymhellion a chwestiynu a herio ble yn addas. Er mwyn datblygu hyn cefais gyfle i ddarllen copï o asesiad un o fy nghydweithwyr ac ei chysgodi yn ystod ymweliad. Yn ystod yr ymweliad sylwais bod perthynas gwaith agored rhwng y gweithiwr a rheolwr y cartref a bod parch tuag at rôl eu gilydd. Roedd modd i’r rheolwr gwestiynu a rhannu pryderon ond bu i’r gweithiwr  gyfiawnhau ei hargymhellion gan bwysleisio hawliau’r unigolyn, egwyddorion Deddf Galluedd Meddyliol 2005 a Deddf Gwasanaethau Cymdeithasol a Llesiant (Cymru) 2014. Bu i’r ymweliad amlygu pwysigrwydd meithrin a chryfhau perthynas gwaith gyda’r cartref felly trefnais dreulio amser yno er mwyn dod i adnabod yr unigolion, staff ac ethos y ddarpariaeth gofal. Oherwydd pwysau cynyddol i ymateb i gyfeiriadau nid yw’n bob amser yn bosib gwneud yr uchod, fodd bynnag teimlaf bod hyn wedi cyfrannu’n bositif at fy ngallu i weithio’n broffesiynol a chyd-gynhyrchu gan fod gennyf bellach well sylfaen gwybodaeth am y ddarpariaeth, prosesau, chyfrifoldebau a rolau eraill. Cefais adborth gadarnhaol gan y cartref yn nodi gwerthfawrogiad o’r amser dreuliais gyda hwy yn adeiladu ar ein perthynas gwaith.
      Cyfle arall a gyfrannodd tuag at finiogi fy sgiliau asesu oedd mynychu hyfforddiant ‘Embedding an Outcome based approach to practice’ a ‘Deddf Galluedd Meddyliol 2005’. O dan arweiniad y hyfforddwraig cefais well ddealltwriaeth o sut mae’r gwahanol haenau o gasglu gwybodaeth, dadansoddi ac adlewyrchu yn cefnogi ni fel gweithwyr i gyrraedd barn proffesiynol. Fel nodwyd gan Stevenson (1988) er mwyn ffurfio barn proffesiynol mae’n hanfodol i weithiwr fod yn berchen ar sylfaen gwybodaeth eang a chadarn ynghyd a’r gallu i ymarfer o fewn gwerthoedd ac egwyddorion gwaith cymdeithasol. Teimlaf bod y profiadau gwaith cynyddol gymhleth rwyf wedi cael dros y flwyddyn diwethaf ynghyd a’r darllen eang megis adnoddau gan 39 Essex Chambers wedi cyfoethogi fy nealltwriaeth ac ymestyn fy sgiliau. Bu i mi roi ystyriaeth i sylwadau unigolyn a oedd yn berchen ar gynodiadau negyddol o gwmpas y term ‘Galluedd Meddyliol’. Yn dilyn hyn bu i mi addasu fy nghyfathrebu i sicrhau fy mod yn egluro egwyddorion a phwrpas yr asesiad yn glir iawn cyn ymgymryd a’r gwaith er mwyn grymuso’r unigolyn/gofalwr. Wrth uchafu dealltwriaeth unigolyn/gofalwr mae hyn yn cryfhau eu gallu a’i parodrwydd i gyfrannu i’r asesiad yn llawn a thrwy hyn cyd gynhyrchu. 
    Wrth drafod i ba raddau rwyf wedi cyflawni fy anghenion dysgu yn ystod sesiwn goruchwyliaeth bu i mi gyfeirio at y cynnydd yn fy nealltwriaeth a fy mod bellach yn gallu cyfleu hanfodion ac egwyddorion Deddf Galluedd Meddyliol 2005 yn llawer rhwyddach ac mewn ffordd dealladwy i unigolion a’i gofalwyr. Derbyniais adborth gan gyfreithiwr bod asesiad COP3 y bu i mi gyflawni yn gynhwysfawr ac yn rhoi darlun clir o sefyllfa’r unigolyn. Bu i hyn rhoi hyder i mi a hoffwn barhau i ddatblygu drwy gwblhau asesiadau yn arbennig gyda unigolion ble mae capasiti yn gyfnewidiol. I’r dyfodol hoffwn fynychu hyfforddiant pellach er mwyn cymhwyso fel asesydd budd gorau gyda’r opsiwn o ddilyn cwrs cyn Approved Mental Health Practitioner (AMHP).
    Rwyf wedi cryfhau sgiliau gweithio o fewn fframwaith Gofal Iechyd Parhaus mewn sawl ffordd. Bu i mi fynychu hyfforddiant ar cyd gyda cydweithwyr iechyd, amlygodd hyn fod gwahaniaethau yn ein dehongliad felly mae angen parhau datblygu’r sesiynau yma, serch hyn roedd yn adeiladol a ychwanegodd at fy nealltwriaeth a’m hyder. Mae defnyddio’r fframwaith yn rhan o’m gwaith dyddiol bellach, credaf fy mod yn dysgu trwy brofiad ac mae’n ddefnyddiol gallu codi unrhyw sialensau yn fy ngoruchwyliaeth i adlewyrchu a derbyn arweiniad. 
    Er mwyn parhau i ddysgu a sicrhau fy mod yn ymarferydd cymwys bwriadaf fynychu unrhyw hyfforddiant perthnasol i gyd-fynd a newidiadau sy’n wynebu ei proffesiwn. Yn ychwanegol i’r uchod rwy’n awyddus i ddatblygu sgiliau ymchwilio ac asesu risg yn benodol gyda achosion ble mae elfen o ddiogelu, byddaf yn gwneud hyn drwy adnabod hyfforddiant, trafod y posibilrwydd o gysgodi/cyd weithio achos gyda gweithwyr profiadol yn ystod goruchwyliaeth.

